**Какво е най-важно на света?**

**есе**

За най-интензивна сред емоциите се счита любовта. Но дали тя е най-важното нещо на света? Любовта бива разглеждана като най-висша измежду всички чувства, защото тя в себе си съдържа сила, която някои философи определят като властваща над битието.

Емпедокъл оформя теорията си, според която битието е съставено от четири природни елемента, като казва, че над тях властват две сили – любовта, която ги събира, и враждата, която ги разделя.

Платон също казва, че любовта е основна движеща сила и смисъла на човешкия живот. Според него да си влюбен, значи да си дооткрил себе си, тъй като той вижда хората като разделени, от там идва и изразът „да намериш половинката си“. Той определя любовта и като лудост, защото тя е ирационална, внезапна, променяща човека из корен. Когато сме влюбени, ние забелязваме, че се променяме – „блясък в очите“, „пеперуди в стомаха“ и прочие. Все изрази, които описват една нова вътрешна, душевна настройка, която ни въздига. Ние виждаме обекта на нашата любов, като съвършен.

Достоевски в своите размишления е дал красиво определение на ефекта на любовта, като казва, че когато си влюбен в някого, го поставяш на мястото на Бог. Любовта е нещо висше, нещо красиво, нещо към което всеки се стреми. В този прилив от емоции човек не се усеща реално, не усеща другия реално. Целят свят е замъглен и само един образ изплува в съвършенство в съзнанието – този на нашия избраник или избраница.

Затова любовта е нестандартно, неежедневно състояние на човека. Затова тя е лудост. Но за мен – тя е най-важна на света.

*Божидар Красимиров Динков, 18 години, XII клас, Стара Загора*

*Литературен клуб към ЦПЛР - Стара Загора*

*гр. Стара Загора, п.к. 6000, ул. „Захарий Княжески“ 71, ет.3,*

*literaturenklubcplrstz@gmail.com,*

*ръководител Невена Божкилова, 0876397676*